Karpatský euroregión

Karpatský euroregión je jedným z najväčších a najstarších euroregiónov v krajinách bývalého Východného bloku. Združuje pohraničné teritóriá v oblasti Východných Karpát až piatich krajín: Slovenska, Maďarska, Poľska, Rumunska a Ukrajiny. Na rozlohe 145 153 km2 s okolo 15 miliónov obyvateľov zahŕňa nasledujúce regióny:

  Slovensko: Košický samosprávny kraj a Prešovský samosprávny kraj
  Poľsko: Podkarpatské vojvodstvo s oblasťami Krosno, Przemyśl, Rzeszów a Tarnów
  Ukrajina: Černovická oblasť, Ivanofrankivská oblasť, Ľvovská oblasť a Zakarpatská oblasť
  Maďarsko: Sabolčsko-satmársko-berežská župa, Hajducko-bihárska župa, Boršodsko-abovsko-zemplínska župa, Hevešská župa, Jasovsko-veľkokumánsko-solnocká župa
  Rumunsko: župy Satu Mare, Maramureș, Bihar, Salaš, Botoșani, Suceava, Harghita

Euroregión vznikol v roku 1993 podpisom zmluvy v Debrecíne, kedy zakladajúcimi štátmi boli Poľsko, Ukrajina a Maďarsko. V roku 1997 sa pripojilo Rumunsko a v roku 1999 aj Slovensko. Najvyšší orgán Rada euroregiónu zasadá dvakrát ročne na miestach určených na princípe rotácie. Jej predseda je volený na obdobie dvoch rokov taktiež na princípe rotácie.

Slovenskú stranu v zoskupení reprezentujú východoslovenské regióny na úrovni štátnej správy - Košický kraj a Prešovský kraj, na úrovni samosprávy Košický samosprávny kraj a viac ako 100 miestnych samospráv. Národná kancelária za Slovensko s názvom Karpatský euroregión Slovensko má sídlo v Košiciach s pobočkou v Prešove a eurocentrom v Sobranciach.

Najväčšie mestá 
 Ľvov  - 724 000
 Černovice  - 267 000
 Košice  - 238 000
 Ivano-Frankivsk  - 237 000
 Oradea - 222 000
 Debrecín  - 201 000
 Rzeszów  - 196 000
 Miškovec  - 154 000

Galéria sídiel národných kancelárií

Zdroje 
 Mapa a základné údaje
 História
 www.ker.sk/

Euroregióny
Košice
Miškovec